РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/90-19

22. април 2019. године

Б е о г р а д

ЗАПИСНИК

40. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 18. АПРИЛА 2019. ГОДИНЕ

Седница је почела у 9 часова.

Седницом је председавала Снежана Б. Петровић, председник Одбора.

Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Јелена Мијатовић, Зоран Бојанић, Снежана Р. Петровић, Ана Чарапић и Владимир Маринковић.

Седници нису присуствовали чланови Одбора: Новица Тончев, Томислав Љубеновић, Бранислав Михајловић, Дејан Николић, Иван Костић, Горица Гајић, Војислав Вујић и Здравко Станковић, нити њихови заменици.

Седници су, на позив председника, присуствовали Душан Вучковић, помоћник министра привреде, Миладин Маглов, регистратор Регистра привредних субјеката у Агенцији за привредне регистре и Гордана Савић, шеф Oдсека у Министарству привреде.

На предлог председника, Одбор је једногласно утврдио следећи

Д н е в н и р е д

1. Предлог закона о изменама и допунама Закона о о поступку регистрације у Агенцији за привредне регистре, у начелу.

Пре разматрања тачака утврђеног дневног реда, Одбор је једногласно усвојио записнике са 35, 36, 37, 38. и 39. седнице Одбора.

Прва тачка дневног реда – П**редлог закона о изменама и допунама Закона о поступку регистрације у Агенцији за привредне регистре, у начелу**

Одбор је размотрио Предлог закона о изменама и допунама Закона о поступку регистрације у Агенцији за привредне регистре у начелу и поднео Извештај Народној скупштини.

У уводним напоменама Душан Вучковић, помоћник министра привреде, истакао је да је циљ који се желео постићи изменама и допунама Закона о поступку регистрације у Агенцији за привредне регистре је усаглашавање са изменама и допунама Закона о привредним друштвима који су донети у јуну и децембру 2018. године. Други циљ је обавеза Министарстава да се изврши усаглашавање, односно усклађивање са одредбама Закона о општем управном поступку. Министарство привреде има обавезу да поштује мере из акционог плана, односно програма за унапређење позиције Републике Србије на Doing business-листи Светске банке o условима пословања за период 2019-2020. године. Извршена су основна усклађивања, односно усаглашавања одредаба закона ради спровођења мере стварања законских претпоставки за увођење on-line система за регистрацију, претрагу и друге промене података које се тичу, пре свега, колатерала, односно средстава обезбеђења по Закону о заложном праву на покретним. Због тога се и уводе одређене измене у Закону о поступку регистрације привредних субјеката, како би се електронским путем могла врштити регистрација свих средстава обезбеђења. Такође, као и приликом сваке измене закона, врше се одређена попуњавања правних празнина уочених у пракси, односно примени Закона и отклањање недоследности које су биле или у самом тексту Закона или због неразумевања одређених одредаба Закона, тако да се у том смислу врши прецизирање и језичко усаглашавање важећих одредаба.

Најважније предложене измене и допуне Закона тичу се, пре свега, проширења круга лица овлашћених за подношење регистационе пријаве. До сада у Закону није било разрађено које је то лице које може да поднесе пријаву и најчешће се сводило на законског заступника. Међутим, у пракси је уочено да постоје одређени проблеми, било због тога што законски заступник неће да поднесе пријаву или због одређених односа у друштву, тако је било потребно разрадити и прецизирати која све лица могу бити подносиоци пријаве. То може бити лице одређено за заступање правног лица, не само привредног друштва, него и других правних лица, као што су удружења, задужбине, фондације итд. Није ретка појава да се посебним законом одређује лице које је овлашћено да поднесе пријаву за регистрацију, па се посебним законима често и уређује регистар за одређену категорију правних лица, као што су удружења, фондације и томе слично. Када је у питању оснивање привредног друштва постоји дилема ко може да поднесе пријаву. Често се дешава да се оснивачким актом директор, односно законски заступник друштва не одреди одмах, него тек након регистрације, када скупштина или надзорни одбор бира, односно именује директора. Из тог разлога је прописано да у поступку оснивања привредног друштва, оснивач може да поднесе пријаву за регистрацију оснивања. Код друштава са ограниченом одговорношћу, која су друштва капитала, са елеменатима друштва лица где се људи договарају, односно окупљају ради оснивања друштва са ограниченом одговорношћу, пре свега, полазећи од односа интереса, али и поверења које имају између себе, често у току посла и обављања делатности долази до одређених неспоразума и сукоба. Пошто је пренос удела слободан, односно оснивачи или чланови друштва могу да закључују уговоре о преносу удела, дешавао се у пракси проблем што је само законски заступник или директор друштва могао да поднесе пријаву, а он из одређених или неких њему познатих разлога није хтео то да уради, долазило је до блокаде уписа власника удела у Регистру. Због тога је уведено да и преносилац, односно стицалац удела, у тим ситуацијама, може да поднесе пријаву за промену структуре власништва привредног друштва. Када је у питању оставка лица овлашћеног за заступања, у случају оставке, пријаву може да поднесе лице које је поднело оставку, уз достављање одређене документације за регистрацију односно брисање заступника из Регистра. Када је у питању електронска пријава, прописан је начин валидације квалификованог електронског потписа на регистрационој пријави и на електронском документу. Практично је на тај начин омогућено, односно уведена су тачна правила како се врши испитивање пуноважности тог потписа на пријави од стране регистратора, а како на електрноском документу и да се моменат пријема, односно време пријема у Регистру врши на основу квалификованог временског жига.

Закон о општем управном поступку, у изузетним ситуацијама, дозвољава да се посебан управни поступак може уредити посебним законом. Због начела на којима се заснива регистрација и временског рока у коме се морају извршити промене, овим законом уређује се посебан управни поступак када је у питању подношење пријаве од стране подносиоца пријаве, односно поступања Регистратора по пријави. У другом делу, када Регистратор поступа по службеној дужности у одређеним ситуацијама које су прописане законом или посебним законом, субсидијарно се примењује ЗОУП. Укинут је један елемент из прошлог времена, а то је да се неке одлуке доносе у форми закључка. Одлуке се доносе само у форми решења, што је у складу са Законом о општем управном поступку. Уведено је одступање које је било нужно да се код поступања Регистратора у поновљеном поступку или код поступања Министарства привреде као другостепеног органа када се поништавају одлуке Регистратора, правне последице које је нека промена произвела у правном систему не поништавају, за разлику од принципа који важи по Закону о општем управном поступку да се поништавају све радње које је такав један акт произвео. То је омогућено зато што се регистрација заснива на начелу јавности, поузданости, доступности свих података и правне сигурности. Неки подаци који су регистровани пре пет или шест година, који су произвели одређене последице и код оснивања и код промене чланова оснивача, дешава се да се после неколико година пресудама кривичних или парничних судова поништавају одређени уписи, односно одређене радње које су произвеле регистрацију податка. По Закону о општем управном поступку се поништавају таква решења јер су незаконита, што је последица правоснажне пресуде. Настао би велики хаос када би се поништавале све последице: уговори који су закључивани, сви пословни односи који су стварани у том међувремену, итд. Због тога је било нужно да се пропише да се не поништавају правне последице које су произвели ти регистровани подаци. Такође, била је прописана одредба да је поступајући регистатор (постоји више регистара у АПР) дужан, када прими пријаву за регистрацију неког податка, да упореди садржину пријаве са чињеницама из докумената и да ли се слажу са чињеницама које су регистроване у његовом Регистру. Дешавало се да поступајући Регистратор не упоређује податке који су регистровани у другим јавно доступним регистрима са подацима у АПР, и да се залога на уделу упише у Регистру залоге, иако је власник удела већ промењен у Регистру власника привредних субјеката. Да би се то отклонило, прописано је да сваки регистратор мора да упоређује чињенице из документације и пријаве са свим регистрованим подацима и чињеницама из свих регистара које се налазе у АПР. У пракси је то примењивано, али је био проблем када дође тужба пред Управни суд. Управни суд гледа строго формарно шта пише у закону, и постојала је опасност да Управни суд поништи такво другостепено решење којим Министарство привреде потврђује првостепено решење. Да би се то предупредило и да би се дало на значају јачања правне сигурности и поузданости података регистара у Агенцији за привредне регистре, било је нужно извршити ову измену.

Ригорозније је прописан рок за промену регистрације са пет дана на пет радних дана. У највећем броју случајева АПР врши регистрацију у року од 24 сата, али када су празници или други нерадни дани, а постоје сложени предмети где се то не може утврдити, а важећи законом је прописано да, уколико се нешто не региструје у датом року који је прописан, сматра се да је податак регистрован. То повлачи могућност да тај податак буде непоуздан, лажан или незаконит, што би стварало велике проблеме код управног поступка, другостепеног управног спора пред судом. Било је битно да се то уреди у овом закону. Прецизирано је која лица могу да поднесу пријаву, измењене су одредбе ко може да поднесе жалбу. По важећем Закону, жалбу је могло да поднесе само оно лице које је поднело пријаву, а према изменама и допунама Закона, свако лице које је овлашћено за подношење пријаве може да поднесе и жалбу. Када је у питању оснивање, даје се могућност да надлежни регистратор тражи од подносиоца пријаве да усагласи своје податке, односно допуни своју пријаву или да поднесе одговарајућу документацију. Уколико то не учини иде се на поступак принудне ликвидације у случају поништења решења, а код промене података поништава се последњи податак који је уписан, уколико у међувремену није било још неких других промена, али су последице које су произвели ти подаци остале на снази као да поништења није било.

Сва решења регистратора у АПР објављују на сајту АПР и од тада тече рок за жалбу од 30 дана. Пријаве, решења, акти, достављају се само ако странка жели. Станке, иако су биле обавештаване од АПР да дођу и преузму решење, често се нису одазивале, поготово се нису одазивале када виде да им је негативно решење, нису плаћале таксу на жалбу итд. Дешавало се да се после седам, осам година појави странка да се жали да никад није добила другостепено решење. Због таквих ситуација је прописана обавеза да се другостепено решење обавезно доставља у року од осам дана како би се отклониле такве ситуације које могу настати после неколико година.

Поводом излагања, није било питања ни расправе.

Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о изменама и допунама Закона о привредним друштвима, у начелу.

За известиоца Одбора на седници Народне скупштине одређена је Снежана Б. Петровић, председник Одбора.

Седница је закључена у 9 часова и 23 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Б. Петровић